metalbearbejdning
Metalbearbejdning, fællesbetegnelse for bearbejdningsprocesser af metaller i fast form. Metalbearbejdning kan inddeles i tre hovedkategorier: formgivning, adskillelse og sammenføjning, som igen kan underinddeles efter de forskellige processer, som anvendes til at bearbejde metaller. Blandt de vigtigste og mest anvendte formgivningsprocesser, hvor en plastisk deformation og materialebevarelse finder sted, er dybtrækning, smedning og valsning. Inden for adskillelse, hvor emnets slutform er indeholdt i begyndelsesformen, kan nævnes drejning, fræsning samt spåntagning. Sammenføjning, hvor to eller flere emner forenes, kan fx være lodning og svejsning.